সদৌ অসম বাঙালী যুৱ ছা্ত্ৰ ফেডাৰেশ্বনে আজি দিয়া অসম বন্ধৰ মাজতে কাচাৰ জিলাৰ হৰিনগৰত দুগৰাকী সন্দেহযুক্ত বিদ্ৰোহী গোটৰ সদস্য স্থানীয় লোকৰ গণপ্ৰহাৰত মৃত্যু হোৱা ঘটনাই চাঞ্চল্যৰ সৃষ্টি কৰিছে।
প্ৰাপ্ত তথ্য মতে আজি পুৱা জিলাখনৰ লক্ষীপুৰ মহকুমাৰ জয়পুৰ আৰক্ষী থানাৰ অন্তৰ্গত হৰিনগৰ বজাৰ এলেকাত উক্ত যুৱক দুজনে প্ৰৱেশ কৰাৰ সময়তে স্থানীয় লোকসকলে তেওঁলোকক বাহিৰৰ পৰা অহা বুলি সন্দেহ কৰি সোধ-পোছ আৰম্ভ কৰে।
কিন্তু স্থানীয় ৰাইজৰ প্ৰহাৰত অতি গুৰুতৰভাৱে আঘাতপ্ৰাপ্ত দুয়োগৰাকী যুৱকেই শিলচৰ চিকিৎসা মহাবিদ্যালয় আৰু হাস্পিতাললৈ নি থকা অৱস্থাতে শেষ নিশ্বাস ত্যাগ কৰে।
নিহত যুৱক দুজনক এই পৰ্যন্ত চিনাক্ত কৰিব পৰা হোৱা নাই বুলি জানিবলৈ দি কাচাৰৰ উপায়ুক্ত ড০ এছ লক্ষ্মণনে কয় যে ঘটনাৰ ন্যায়িক তদন্তৰ পিছত কাইলৈ তেওঁলোকৰ মৰণোত্তৰ পৰীক্ষা কৰোৱা হ'ব।
আনহাতে জিলাখনৰ ভাৰপ্ৰাপ্ত আৰক্ষী বিষয়া ৰাকেশ ৰোশনে জনোৱা মতে নিহত যুৱক দুজনৰ পৰা ১টা ১২ ব'ৰ ছিংগল বেৰেল ৰাইফল, ৩টা এ কে ৫৬ ৰাইফল, এটা চাইনিজ এল এম জি ৰাইফল, ২টা ৫৬ এম এম ৰাইফল, ১টা .২২ এম এম পিষ্টল আৰু প্ৰায় ৭০০ সক্ৰিয় কাৰ্টিজ আৰু ১টা চিনত নিৰ্মিত হেণ্ড গ্ৰেণেড উদ্ধাৰ কৰা হয়।
উক্ত ঘটনাৰ পিছতে সম্প্ৰতি অঞ্চলটোত নিৰাপত্তা বাহিনীয়ে ব্যাপক তালাচি অভিযান আৰম্ভ কৰা পৰিলক্ষিত হৈছে।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
